Drie in hof wat glo geldwa in Noordwes beroof | Maroela Media
Drie mans wat betrek word by ŉ transitorooftog in Klerksdorp in Noordwes het Maandag vlugtig in die landdroshof op die dorp verskyn. Lwazi Ngonyama (40), Moses Thenjwayo (63) en Kutlwano Mohale (26) is Vrydag in onderskeidelik Kagiso en Soweto in hegtenis geneem, het kapt. Tlangelani Rikhotso gesê.
Hulle bly in aanhouding tot hulle weer later vandeesmaand in die hof verskyn.
Rihkotso het gesê twee veiligheidswagte het op 25 Maart geld by ŉ kleinhandelaar in die Klerksdorpse middestad opgelaai. Een van die wagte het in die voertuig gewag, terwyl sy kollega die winkel binne is. Twee mans het hom op pad terug na die voertuig oorrompel, sy vuurwapen en die geldsak gegryp en gevlug. Hulle het verdwyn in ŉ wegkommotor wat buite gewag het, het Rikhotso gesê.
Die veiligheidswag wat in die voertuig gewag het, het die aanvallers gesien en hulle agternagesit. “Aanvanklik het hy hulle uit die oog verloor, maar hy het hulle uiteindelik weer in Swartstraat opgemerk, waar hy glo van agter teen hulle gestamp het. Die verdagtes het na bewering op die sekuriteitsvoertuig begin skiet, tot dit nie verder kon ry nie. Hulle het weggery en die gesteelde vuurwapen agtergelaat,” het Rikhotso gesê.
Hy het gesê die polisie se provinsiale eenheid teen ernstige georganiseerde misdaad het onmiddellik ŉ reusesoektog na die rowers van stapel gestuur. Een van die vermeende rowers is in Soweto aangekeer en nog twee in Kagiso.
gaan hulle ook eers 1 jaar in die tronk sit voor hul klagstaat en ondersoek volledig is ???????????
Die sekuriteit se ondersoek span het hulle gearesteer.
Hierdie uitstelle mors geld en tyd. Sluit hulle toe en kry klaar. Daar is nog baie om te vang buite.
Ja dit is alweer verkiesingstyd so sekere politieke partye het geld nodig.